OKRESNÁ PROKURATÚRA MALACKY 
Sasinkova 71, 901 01 Malacky	

Číslo: 2 Pv 1125/13/1106	Malacky 09.12.2015 
EEČ: 2-13-62-2015

U Z N E S E N I E

Trestná vec:	obv. XXXXX 
Trestný čin:	Prečin Krádež podľa § 212 odsek 2 písmeno a, odsek 3 písmeno a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov 
Rozhodol: 	prokurátor Okresnej prokuratúry Malacky 
Podľa § 215 odsek 2 písmeno c Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Krádež podľa § 212 odsek 2 písmeno a, odsek 3 písmeno a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov 

na tom skutkovom základe, že:
1) v presne nezistenom čase od 22.00 hodín dňa 09.08.2013 do 07.00 hodín dňa10.08.2013 na verejnom parkovisku v meste Hundsheim, na ulici Spitzerberg 1, Rakúska republika, neznámym spôsobom odcudzil tam zaparkované osobné motorové vozidlo značky Nissan Micra, evidenčné číslo 
XXXXX, v ktorom sa nachádzali tri kreditné karty, tri mobilné telefóny neznámych značiek, vodičský preukaz, E-karta, notebook neznámej značky a výrobného čísla, osvedčenie o evidencii vozidla, rôzne oblečenie, 
čím spôsobil poškodenému XXXXX, narodený XXXXX, bytom XXXXX, XXXXX, Rakúska republika škodu vo výške najmenej 1.100 €,

2) v presne nezistenom čase od 13.00 hodín dňa 01.01.2014 do 15.00 hodín dňa 02.01.2014 pri miestnej teplami na ulici XXXXX v meste XXXXX Rakúska republika, doposiaľ nezisteným spôsobom odcudzil  zaparkované motorové vozidlo značky Subaru Legacy, evidenčné číslo XXXXX, VIN: XXXXX, čím spôsobil poškodenému XXXXX, narodený XXXXX, bytom XXXXX Rakúska republika, škodu vo výške najmenej 7.200 €.  
o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.  
 
Odôvodnenie:
Trestné stíhanie v uvedenej veci bolo začaté uznesením povereného príslušníka Obvodného oddelenia Policajného zboru XXXXX, Odbor poriadkovej polície Okresného riaditeľstva Policajného zboru v Malackách zo dňa 06.12.2013 pod sp. zn. ORP-1396/MC-MA-2013 pre prečin krádeže podľa        § 212 ods. 2 písm. a), ods. 3 písm. a) Trestného zákona. Následne bolo uznesením vyšetrovateľa 1. Oddelení vyšetrovania, Odbor kriminálnej polície Okresného riaditeľstva PZ v Malackách (ďalej len „vyšetrovateľ PZ“) zo dňa 21.08.2014 pod sp. zn. ORP-263/1-VYS-MA-2014 vznesené obvinenie XXXXX podľa § 206 ods. 1 Trestného poriadku na tom skutkovom základe, ako je uvedené vo výrokovej časti tohto uznesenia.   

	Uznesením vyšetrovateľa PZ zo dňa 21.01.2014 podľa § 228 ods. 2 písm. d) Trestného poriadku bolo trestné stíhanie prerušené z dôvodu odovzdania trestného stíhania do Rakúskej republiky. Dňa 07.04.2015 bola následne vypracovaná žiadosť o prevzatie trestného stíhania obvineného justičnými orgánmi Rakúskej republiky, ktorej bolo vyhovené. 

	Dňa 16.10.2015 bol Okresnej prokuratúre XXXXX doručený prostredníctvom Generálnej prokuratúry SR, rozsudok Krajinského súdu Korneuburg zo dňa 03.03.2015 sp. zn. 613Hv 32/14s, ktorým bol obv. XXXXX právoplatne uznaný vinným zo spáchania predmetných skutkov a bol mu uložený trest odňatia slobody v trvaní 2 roky. 
Podľa § 212 ods. 1 Trestného zákona kto si prisvojí cudziu vec tým, že sa jej zmocní a spôsobí tak malú škodu, potrestá sa odňatím slobody až na dva roky.

Podľa § 212 ods. 2 písm. a) Trestného zákona rovnako ako v odseku 1 sa potrestá, kto si prisvojí cudziu vec tým, že sa jej zmocní a čin spácha vlámaním. 
 
Podľa § 212 ods. 3 písm. a) Trestného zákona odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 alebo 2 a spôsobí ním väčšiu škodu.

Podľa § 215 ods. 2 písm. c) Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

Vzhľadom na to, že trestné stíhanie obvineného XXXXX bolo na území Rakúskej republiky skončené právoplatným rozhodnutím súdu, ktorý uznal jeho vinu zo spáchania predmetných skutkov kvalifikovaných ako pokračovací prečin krádeže podľa § 212 ods. 2 písm. a), ods. 3 písm. a) Trestného zákona a uložil mu trest odňatia slobody v trvaní 2 roky, možno konštatovať, že boli splnené zákonné podmienky ustanovené v § 215 ods. 2 písm. c) Trestného poriadku, teda že o odovzdanom trestnom stíhaní bolo právoplatne rozhodnuté cudzozemským súdom a zároveň možno toto rozhodnutie považovať za dostačujúce, keďže trest odňatia slobody určený rozsudkom súdu bol uložený aj v rámci trestnej sadzby stanovenej v § 212 ods. 3 Trestného zákona.  

	Vzhľadom na vyššie uvedené skutočnosti a citované zákonné ustanovenia som rozhodol tak, ako je uvedené vo výrokovej časti tohto uznesenia.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Ján Mihal 
prokurátor